Ingabe Ngikhathazeke Ngokweqile Ngendlela Engibukeka Ngayo? _ Intsha Iyabuza
Ingabe Ngikhathazeke Ngokweqile Ngendlela Engibukeka Ngayo?
Ingabe kufanele ngishintshe indlela engibukeka ngayo?
Okungcono kakhulu ongakwenza!
Yimaphi amazwi kulawa angezansi ayichaza kangcono indlela ozizwa ngayo?
Ayikaze inganelise indlela engibukeka ngayo.
Ngezinye izikhathi ngiyeneliseka ngendlela engibukeka ngayo.
Ngihlale nganelisekile ngendlela engibukeka ngayo.
Yini obungathanda kakhulu ukuyishintsha emzimbeni wakho?
ngemva kwesikhathi esingaphezu kwesonto.
Ikuphi kulokhu okuyichaza kangcono indlela ozizwa ngayo?
Umbono ongafanele ngomzimba. (Isibonelo: “Njalo uma ngizibuka esibukweni, ngivele ngizibone ngikhuluphele, ngiyinto engathandeki. Ngiye ngazincisha ngisho nokudla ngoba ngizama ukunciphisa umzimba.”—USerena.)
Umbono ofanele ngomzimba. (Isibonelo: “Kuhlale kunento engasijabulisi ngendlela esibukeka ngayo, kodwa ezinye izinto kudingeka sivele sizamukele. Kuwubuwula ukukhathazeka ngento esingeke sikwazi ukuyishintsha.”—UNatanya.)
Kodwa, kuthiwani uma uhlale uzizwa ungajabuli ngokubukeka komzimba wakho—mhlawumbe kuze kube seqophelweni lokukhathazeka ngokweqile? Uma kunjalo, ungase uzibuze lokhu . . .
Kungase kube nezizathu eziningi. Nazi ezinye zazo:
Ithonya lezokusakaza. “Intsha ifundekelwa ngemifanekiso eyenza ibe nomuzwa wokuthi imizimba yayo kufanele ibe mincane kakhulu futhi kufanele ihlale ingophuma langa sikothe. Umphumela uba ukuthi, uma singabukeki kanjalo, sizibona sinyanyeka!”—UKellie.
Ithonya labazali. “Ngiye ngaphawula ukuthi uma umama ekhathazeka ngokweqile ngokubukeka komzimba wakhe, ngokuvamile nendodakazi izibheka ngendlela efanayo. Kungaba yinto efanayo nakubaba nendodana.”—URita.
Ukuzenyeza. “Abantu abakhathazeka ngokweqile ngokubukeka kwemizimba yabo, bahlale befuna ukuba abanye babancome ngendlela ababukeka ngayo. Kuyacika ukuba phakathi kwabantu abanjalo!”—UJeanne.
‘Ingabe kufanele ngiyishintshe indlela engibukeka ngayo?’
“Awukwazi ukushintsha izinto ongazithandi kuwe ngaso sonke isikhathi, khona-ke kungcono uvele uzamukele izici onazo. Uma wenze njalo, cishe abanye ngeke baziphawule.”—URori.
“Yenza lokho ongase ukwenze ukuze ube nempilo enhle. Uma uphile kahle, uyobukeka ngendlela okufanele ubukeke ngayo. Kanti uma umuntu engakwamukeli ngokwalokho oyikho (kunalokho egxila endleleni obukeka ngayo), lowo muntu akayena umngane wakho.”—U-Olivia.
Nakhu okubalulekile: Yenza ongase ukwenze ukuze ubukeke kahle. Kodwa ungakhathazeki ngezinye izinto. Ukukhathazeka ngokweqile ngendlela obukeka ngayo kungaba yingozi. (Bheka “Indaba KaJulia.”)
Ngakolunye uhlangothi, umbono onokulinganisela uyokusiza uzibheke ngendlela efanele, njengoba intokazi okuthiwa u-Erin yafunda ukwenza kanjalo. Ithi: “Yiqiniso, kunezinto ezenza ngingazethembi, kodwa ngiphawula ukuthi ngiyaye ngizizwe kanjalo uma ngigxila ezintweni ezimbi kuphela. Manje sengivivinya umzimba njalo futhi ngidla ngendlela efanele. Okunye kuvele kuziqondele.”
Ushintsho olungcono kakhulu!
Umbono ofanele ngokuvivinya umzimba. “Ukuqeqesha umzimba kuzuzisa kancane.”—1 Thimothewu 4:8.
Ubuhle bangaphakathi. “Umuntu nje ubona okubonakala emehlweni; kodwa uJehova yena, ubona lokho inhliziyo eyikho.”—1 Samuweli 16:7.
“Ubuhle bungase buphawuleke ngokushesha. Kodwa lokho oyikho ngaphakathi nezimfanelo zakho ezinhle yilokho abantu abayokukhumbula kakhulu ngawe.”—UPhylicia.
Lapho ngineminyaka engu-16 ubudala, ngaba nenkinga enkulu ngesisindo sami. Angikaze ngikhuluphale kakhulu, kodwa futhi angiyena umuntu onomzimba omncane ngokwemvelo. Nganginezinqulu ezinkulu. Ngangicabanga ukuthi, mhlawumbe ukube nginomzimba omncane, abafana bebezongithanda. Ngakho, ngacishe ngazincisha ukudla ngokuphelele ukuze ngibe nomzimba engangiwufuna.
Ngancipha kakhulu emzimbeni, kodwa umphumela walokho kwaba izinkinga zempilo. Lezo zinkinga zalungiseka, kodwa ukulimala okungokomzwelo kusasele. Nanamuhla ngisenezinkinga ezihlobene nokudla. Kancane kancane ngiye ngayemukela indlela umzimba wami obukeka ngayo. Ngidla ngendlela efanele futhi ngiyazivocavoca. Kodwa uma ngenze okuthile okungenza ngizicasukele, nginomkhuba wokuzijezisa ngokuzincisa ukudla.
Ukube bengingakwazi, bengingatshela enye intsha ukuba ikhumbule ukuthi wonke umuntu unombono wakhe. Kungakhathaliseki ukuthi ubukeka kanjani, bayohlale bekhona abantu abanomuzwa wokuthi uyakhanga nabanye abangeke bacabange kanjalo. Into esemqoka ukuthi unempilo enhle. Yilokho okubaluleke ngempela kulabo abakukhathalelayo.
Izindlela ezine zokuhlola nokubona ukuthi ungubani nokuthi uhlobo luni lomuntu.
Ingabe Ukhathazeke Ngokweqile Ngendlela Obukeka Ngayo?
Yini Okufanele Ngiyazi Ngokuhlukunyezwa Ngokobulili?—Ingxenye 2: Ukululama
Ungabhekana Kanjani Nemithetho Yabazali Bakho?
Yini Okufanele Uyenze Uma Wephule Umthetho Wasekhaya?
Ingabe Ngikulungele Ukuhamba Ekhaya?
Ingabe Imithetho Yasekhaya Inesidingo Ngempela?
Yini Engingayenza Ukuze Abanye Bahloniphe Izindaba Zami Nezinto Zami?
Ngingawenza Kanjani Wonke Lo Msebenzi Wesikole?
Ngingayilawula Kanjani Indlela Engizizwa Ngayo?
Ingabe Kubaluleke Ngempela Ukuba Nenhlonipho?
Ingabe Ulindele Ukuba Yonke Into Ingabi Naphutha?
Ngingayilawula Kanjani Indlela Engisebenzisa Ngayo Imali?
Nikelela Umsebenzi Wethu Womhlaba Wonke